Jan 03,2017
చిన్న మొత్తాల వడ్డీరేట్లు యథాతథం
న్యూఢిల్లీ: వివిధ చిన్న మొత్తాల పొదుపు పథకాల్లో మదింపు చేసిన వారికి శుభవార్త. పీపీఎఫ్‌, కిసాన్‌ వికాస పత్రం, సుకన్య సమృద్ధి యోజనా, జాతీయ పొదుపు సర్టిఫికెట్‌, సీనియర్‌ సిటిజన్‌ పథకాల్లోని డిపాజిట్లపై ప్రస్తుత (జనవరి-మార్చి) త్రైమాసికానికి వడ్డీ రేట్లను యథాతథంగా ఉంచాలని సర్కారు నిర్ణయించింది. దీనికి సంబంధించి ఆర్థిక శాఖ ఒక నోటిఫికేషన్‌ను విడుదల చేసింది. ప్రభుత్వ తాజా నిర్ణయంతో గత అక్టోబరు-డిసెంబరు త్రైమాసికంలో కనసాగిన వడ్డీరేట్లే ప్రస్తుత ఆర్థిక సంవత్సరానికి కొనసాగనున్నాయి. పీపీఎఫ్‌ ఖాతాల డిపాజిట్లపై 8 శాతం, అయిదు సంవత్సరాల కాల పరిమితి కలిగిన జాతీయ పొదుపు సర్టిఫికెట్‌, కిసాన్‌ వికాస పత్రం పెట్టుబడులపై 7.7 శాతం (112 నెలల మెచ్యూరిటీ), సుకన్యా సమృద్ధి యోజనా ఖాతాలపై 8.5 శాతం, అయిదు సంవత్సరాల కాల పరిమితి కలిగిన సీనియర్‌ సిటిజన్‌ డిపాజిట్లపై 8.5 శాతం వడ్డీ రేట్లు కొనసాగుతాయని సర్కారు తెలిపింది. సామాజిక భద్రతను కొరుకొనే చిన్న మధ్య తరగతి ప్రజలు ఈ చిన్న మొత్తాల పొదుపు పథకాల్లో డిపాజిట్‌ చేస్తుంటారు. అయితే గత ఏప్రిల్‌ నుంచి ఇలాంటి మదింపులపై ప్రతి మూడు నెలలకో మారు వడ్డీరేట్లను సవరించాలని ప్రభుత్వం నిర్ణయించిన సంగతి తెలిసిందే.
మీ స్నేహితులకు రికమెండ్ చెయ్యండి